**[PPP – POPUNJAVANJE I DOSTAVLJANJE OBRASCA PPP – ROK 31.01.2015.](http://www.biljanatrifunovicifa.com/2015/01/ppp-popunjavanje-i-dostavljanje-obrasca-ppp-rok-31-01-2015/" \o "PPP – POPUNJAVANJE I DOSTAVLJANJE OBRASCA PPP – ROK 31.01.2015.)**

[](http://www.biljanatrifunovicifa.com/wp-content/uploads/2015/01/PPP-Obrazac.jpg)

I ove godine obaveza svih poreskih obveznika je da najkasnije do 31.01.2015. godine, dostave poresku prijavu za sve isplate zarada i drugih primanja u 2014. godini, u skladu sa članom 41. stav 5. Zakona o poreskom postupku i poreskoj administraciji.  
Od 1. marta 2014. godine, obrazac PPP PD podnosio se isključivo u elektronskom obliku, tako da je nepokriven ostao period januar i februar 2014. godine i sve isplate pravnim licima za koje se nije podnosila pojedinačna poreska prijava.  
Obveznici podnošenja pojedinačne poreske prijave su svi isplatioci prihoda (pravna lica, preduzetnici i fizička lica) koja su u periodu od 1. januara 2014. godine do 31. decembra 2014. godine, vršili isplate: fizičkim licima po bilo kom osnovu i gde je postojala obaveza plaćanja poreza po odbitku; i pravnim licima, gde postoji obaveza plaćanja poreza po odbitku.

**Pojedinačna poreska prijava podnosi se elektronski na e-portalu Poreske uprave.**  
U Obrazac PPP unose se samo podaci o isplaćenim primanjima u 2014. godini (kalendarski za period 01.01. do 31.12. 2014. godine), bez obzira na to za na koji period se odnose (ld za novembar i decembar 2013., ali isplaćeni u 2014. godini).  
Ostala primanja koja su do određenog iznosa neoporezovana (naknada troškova prevoza u javnom saobraćaju, dnevnice za službeno putovanje u zemlji i inostranstvu, naknada troškova smeštaja na službenom putu prema proloženom računu, naknada za korišćenje sopstvenog automobila za službeno putovanje, solidarna pomoć za slučaj bolesti, poklon deci, jubilarna nagrada, i drugo), podaci se unose u Obrazac PPP samo ako su izvršene isplate iznad neoporezivog iznosa iz člana 18. Zakona o porezu na dohodak građana. U slučaju kada su ova primanja isplaćivana u visini neoporezivih iznosa, podaci o tim primanjima se ne unose u Obrazac PPP.  
U praksi se dešava da jedno isto lice može da se pojavi i u II i III delu obrasca (zaposleni je pored zarade ostvario i prihod od dividende) u tom slučaju u I delu obrasca, na rednom broju 9 – Broj primalaca prihoda za koje se podnosi pojedinačna poreska prijava, to lice se iskazuje kao jedan primalac prihoda.  
Isplatioci koji su isplaćivali primanja većem broju lica kopiraće strane II i III dela Obrasca PPP u potrebnom broju primeraka i u kolonu 1 unositi neprekinute redne brojeve.  
Isplate prihoda nerezidentima iskazuju se odvojeno od podataka o rezidentima. Potrebno je u naslovu delova Obrasca PPP od (II-IV) dodati “nerezidenti” i upisati o tom licu podatke kojima ispaltilac raspolaže (na primer: za fizička lica umesto JMBG dostavlja se broj pasoša, umesto prebivališta, naziv države, grad i sl.).  
Preduzetnici koji svoje obaveze plaćaju po rešenju Poreske uprave za obavljanje samostalne delatnosti ne popunjavaju Obrazac PPP za sebe.  
Isplaćene dividende u 2014. godini unose se u poresku prijavu PPP, ali prihod od kapitala, odnosno isplaćena dividenda se ne unosi u Obrazac PPDG-5.  
Treba napomenuti da od 6. oktobra 2012. godine, učešće zaposlenih u ostvarenoj dobiti ne predstavljaju prihode od kapitala, već druge prihode iz člana 85. Zakona o porezu na dohodak građana i unosi se u Obrazac PPP.

SADRŽINA I NAČIN POPUNJAVANJA OBRASCA PPP  
Obrazac PPP sastoji se iz četiri dela:  
I. Podaci o poreskom platcu,  
II. Podaci o primaocima prihoda iz radnog odnosa – fizičkim licima,  
III. Podaci o primaocima prihoda van radnog odnosa – fizičkim licima,  
IV. Podaci o primaocima prihoda – pravnim licima

1. Podaci o poreskom platcu (isplatiocu prihoda)  
   Redni broj 1. – poreski identifikacioni broj (PIB) poreskog placa iz potvrde o dodeljenom PIB-u;  
   Redni broj 2. – jedinstveni matični broj građana (JMBG) poskog placa, ako je poreski platac fizičko lice;  
   Redni broj 3. – matični broj poreskog placa iz Registra jedinica razvrstavanja (popunjavaju pravna lica i preduzetnici);  
   Redni broj 4. – naziv poreskog placa, odnosno firma koja je registrovana kod organa nadležnog za registraciju (popunjavaju pravna lica i preduzetnici);  
   Redni broj 5. – prezime i ime poreskog placa (ako su isplatu vršila fizička lica);  
   Redni broj 6. – sedište (za pravno lice i preduzetnika), odnosno prebivalište (za fizičko lice) poreskog placa;  
   Redni broj 7. – naziv ulice i broj u kojoj je sedište, odnosno prebivalište ili boravište poreskog placa;  
   Redni broj 8. – broj telefona/faksa u sedištu, odnosno prebivalištu ili boravištu poreskog placa;  
   Redni broj 9. – ukupan broj primalaca prihoda za koje se podnosi pojedinačna poreska prijava. Ako se za istog primaoca prihoda podaci iskazuju i u II i u III delu Obrasca PPP, na ovom rednom broju iskazije se jedan primalac prihoda. Na primer, kod poslodavca zaposleni je ostvarivao zaradu (drugi deo obrasca) i istovremeno mu je isplaćivana dividend (treći deo obrasca). Na ovo rednom broju ovaj primalac prihoda iskazaće se kao jedan.
2. **Podaci o primaocima prihoda iz radnog odnosa – fizičkim licima**  
   U drugi deo Obrasca PPP unose se po redovima, podaci o pojedinačnim primaocima prihoda.  
   U kolonu 1. unosi se redni broj primaoca prihoda.  
   U kolonu 2. unose se podaci o primaocu prihoda: ime i prezime, prebivalište ili boravište, adresa i jedinstveni matični broj građana – JMBG.  
   U kolonu 3. unosi se zarada (bruto) iz člana 13. i 14. Zakona o porezu na dohodak građana.  
   To znači da se u ovoj koloni iskazuju podaci o:  
   – zaradama za rad. U ovu kolonu treba uneti bruto zaradu umanjenu za iznos od 11.000,00 (koja se primenjivalau mesecu januaru), odnosno 11.242,00 (koja se primenjuje od 1. februara);  
   – naknade po osnovu ugovora o privremenim i povremenim poslovima;  
   – naknadama zarada kao što su: naknada za bolovanje (bolovanje do 30 dana, naknada za vreme prekida rada bez krivice zaposlenog, naknada za vreme privremenog udaljenja sa posla i dr.);  
   – bruto iznosi naknada (za bolovanje preko 30 dana i porodiljsko odsustvo i odsustvo radi nege novorođenčadi);  
   – primanja u obliku bonova, novčanih potvrda, akcija.  
   Takođe, prema članu 14a i 14b Zakona o porezu na dohodak građana, uključuju se:  
   – korišćenje službenog vozila i drugog prevoznog sredstva u privatne svrhe;  
   – korišćenje stambenih zgrada i stanova koji su u vlasništvu poslodavca ili na raspolaganju poslodavcu po osnovu zakupa ili po drugom osnovu, kao i  
   – premije svih vidova dobrovoljnog osiguranja, kao i penzijski doprinos u dobrovoljni penzijski fond, koji poslodavac plaća, odnosno uplaćuje za zaposlene.  
   Takođe unose se i podaci o naknadama troškova i druga primanja zaposlenih ako se isplaćuju preko neoporezivog iznosa iz člana 18. Zakona o porezu na dohodak građana (naknada troškova prevoza za dolazak i povratak sa rada, naknada za ishranu za službeno putovanje u zemlji, naknada za korišćenje sopstvenog automobila za službene svrhe, jubilarne nagrade, pokloni deci zaposlenih povodom nove godine i drugo.  
   Poslodavci koji su uputili zaposlenog na rad u inostranstvo u kolonu 3 unose iznos isplaćene bruto zarade za rad u inostranstvu u dinarskom iznosu obračunatom po srednjem kursu na dan isplate zarade. Osnovica za obračun poreza je stvarno isplaćena zarada. Osnovica doprinosa (ukoliko upućeno lice nije obavezno osigurano po propisima države u koju je upućeno ili ako međunarodnim ugovorom nije drugačije određeno) je iznos zarade koju bi u skladu sa opštim aktom zaposleni ostvario u Republici na istim ili sličnim poslovima. Osnovica doprinosa ne može da bude niža od dvostruke najniže osnovice za obračun doprinosa.  
   U kolonu 3 iskazuju se sva primanja i naknade troškova zaposlenima, koji se iskazuju na obrascima PPP PD na koje je plaćen porez na zarade (za koje je koriščena šifra prihoda iz radnog odnosa, tj. šifre od 101 do 210). Za primanja iznad neoporezivog iznosa unosi se samo deo primanja na koji je plaćen porez na zarade, a ne celokupan iznos primanja.  
   U kolonu 4. unosi se iznos poreza na dohodak građana koji je obračunat i plaćen na primanja iz kolone 3.  
   U kolonu 5. unosi se iznos doprinosa za PIO koji je obračunat i plaćen na teret zaposlenog (ne unosi se iznos doprinosa za PIO koji se plaća na teret poslodavca).  
   U kolonu 6. unosi se iznos doprinosa za zdravstveno osiguranje koji je obračunat i plaćen na teret zaposlenog (ne unosi se iznos doprinosa za zdravstveno osiguranje koji se plaća na teret poslodavca).  
   U kolonu 7. unosi se iznos doprinosa za osiguranje od nezaposlenosti koji je obračunat i plaćen na teret zaposlenog (ne unosi se iznos doprinosa za osiguranje od nezaposlenosti koji se plaća na teret poslodavca).  
   Osnovica na koju se obračunavaju doprinosi (za penzijsko-invalidsko, zdravstveno i za osiguranje od nezaposlenosti) ne može niža od najniže propisane osnovice niti viša od najviše propisane osnovice. Doprinosi se obračunavaju na bruto zaradu (bez umanjenja).  
   **III. Podaci o primaocima prihoda van radnog odnosa – fizičkim licima**U treći deo Obrasca PPP isplatilac prihoda unosi za svakog primaoca prihoda van radnog odnosa zbir ostvarenih oporezivih prihoda i plaćenih poreza po odbitku za period od 1. januara do 31. decembra 2014. godine.  
   U kolonu 1. unosi se redni broj primaoca prihoda.  
   U kolonu 2. unose se podaci o primaocu prihoda: ime i prezime, prebivalište ili boravište, adresa i JMBG.  
   U kolonu 3. unose se podaci o oporezivom prihodu. Pod oporezivim prihodom na koji se plaća porez na dohodak građana, smatra se bruto prihod umanjen za iznos normiranih ili stvarnih troškova, i to za:  
   – prihode od od autorskih prava i prava industrijske svojine (član 55. Zakona o porezu na dohodak građana – Zakon);  
   – prihode od kapitala (član 63. Zakona);  
   – prihode od nepokretnosti (član 68. Zakona);  
   – prihode od davanja u zakup pokretnih stvari (član 82. Zakona);  
   – dobitke od igara na sreću (član 83. Zakona);  
   – prihode od osiguranja lica (član 84. stav 2. Zakona);  
   – prihode sportista i sportskih stručnjaka (član 84a Zakona);  
   – druge prihode iz člana 85. Zakona o porezu na dohodak građana: prihodi po osnovu ugovora o delu; prihodi po osnovu obavljanja privremenih i povremenih poslova zaključenih preko omladinske zadruge ili studentske zadruge sa licem do navršenih 26 godina života ako je na školovanju u ustanovama srednjeg, višeg ili visokog obrazovanja; prihodi po osnovu dopunskog rada, trgovinskog zastupanja, primanja članova upravnog i nadzornog odbora; naknade poslanicima i odbornicima; i sve druge vrste prihoda.  
   Ukratko, u kolonu 3 unosi se oporezivi prihod (osnovica za obračun poreza na dohodak građana, tj. Bruto prihod umanjen za normirane ili stvarne troškove koji se priznaju), za sva primanja za koja su korišćene šifre prihoda van radnog odnosa (šifre 201 do 999).  
   U Obrazac PPP unose se podaci o svim onim prihodima za koje su prilikom isplate, Poreskoj upravi dostavljeni Obrasci PPP PD.  
   U kolonu 4. unosi se iznos poreza na dohodak građana koji je obračunat i plaćen na prihode iz kolone 3.  
   U kolonu 5. unosi se iznos doprinosa za PIO koji je obračunat i plaćen na teret primaoca prihoda za primanja iz kolone 3 ovog obrasca. Unosi se doprinos na teret primaoca naknade.  
   U kolonu 6. unosi se iznos doprinosa za zdravstveno osiguranje koji je obračunat i plaćen na teret primaoca prihoda za primanja iz kolone 3 ovog obrasca u slučajevima kada lice kome se vrši isplata nije osigurano po drugom osnovu (odnosno ukoliko nije osigurano po o snovu zaposlenja, obavljanja samostalne delatnosti, penzioner).

**IV. Podaci o primaocima prihoda – pravnim licima**Prema članu 40. Zakona o porezu na dobit preduzeća, na prihode koje ostvari nerezident od rezidentnog obveznika po osnovu dividendi i udela u dobiti u pravnom lic, naknada po osnovu autorskih i srodnih prava i prava industrijske svojine (autorskih naknada) kamata, naknada po osnovu zakupa nepokretnosti i pokretnih stvari na teritoriji Republike Srbije, obračunava se i plaća porez po odbiku po stopi od 20%, ako međunarodnim ugovorom o izbegavanju dvostrukog oporezivanja nije drugačije određeno. Porez po odbitku obračunava se i plaća na prihode nerezidentnog obveznika po osnovu izvođenja estradnog, zabavnog, umetničkog, sportskog ili sličnog programa u Republici, koji nisu oporezovani kao dohodak fizičkog lica, u skladu sa propisima kojima se uređuje poreza na dohodak građana.  
Prihode koje ostvari nerezidentno pravno lice iz jurisdikcije sa preferencijalnim poreskim sistemom po osnovu autorskih naknada, kamata, naknada po osnovu zakupa i podzakupa nepokretnosti i pokretnih stvari kao i naknada po osnovu usluga, bez obzira na mesto njihovog pružanja ili korišćenja, obračunava se i plaća porez po odbitku po stopi od 25%.

Prilikom isplate, pošto se radi o porezu po odbitku, rezidentni isplatilac je dužan da poreskoj upravi dostavi obračun na Obrascu PDPO. Nerezident dokazuje kod isplatioca prihoda status rezidentnosti potvrdom o rezidentnosti overenom od nadležnog organa druge države ugovornice čiji je rezident, i to na posebnom obrascu propisanom podzakonskim aktom donetim u skladu sa zakonom kojim se uređuje poreski postupak i poreska administracija. Ispunjenjem prethodnih uslova obračun poreza vrši se po beneficiranim stopama iz međunarodnog ugovora. Ukoliko nerezident ne dokaže taj status, oporezivanje se vrši u skladu sa članom 40. Zakona o porezu na dobit preduzeća, po stopi od 20%.  
Pri isplati prihoda nerezidentima, isplatilac prihoda dužan je da podnese poresku prijavu na Obrascu PPP do 31. januara 2015. godine.

Poreska prijava se popunjava:  
U kolonu 1. unosi se redni broj primaoca prihoda.  
U kolonu 2. unose se podaci o primaocu prihoda pravnom licu i to: naziv, odnosno firma, sedište, adresa i PIB.  
U kolonu 3. unose se podaci o oporezivom prihodu iz člana 40. Zakona o porezu na dobit preduzeća – prihodi po osnovu dividendi i udela u dobiti u pravnom licu, naknada po osnovu autorskih i srodnih prava i prava industrijske svojine (autorskih naknada) kamata, naknada po osnovu zakupa nepokretnosti i pokretnih stvari na teritoriji Republike Srbije. Oporezivi prihod jednak je bruto prihodu, jer kada se vrši isplata prihoda nerezidentima ne priznaju se normirani troškovi, odnosno poreske olakšice. U slučaju da jedno lice nerezident ostvari prihode po više osnova, u obrazac se unosi zbirni iznos prihoda.  
U kolonu 4. unosi se iznos poreza po odbitku koji je obračunat i plaćen na prihod iz kolone 3. Stopa od 20% se primenjuje ukoliko međunarodnim ugovorom o izbegavanju dvostrukog oporezivanja nije drugačije uređeno.